
ПРОЕКТ НА ПРЕПОРЪКА НА ЕВРОПЕЙСКИЯ ПАРЛАМЕНТ
към Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност относно 81-вата сесия на Общото събрание на ООН
(2025/2167(INI))
Европейският парламент,
–	като взе предвид Устава на Организацията на обединените нации,
–	като взе предвид Договора за Европейския съюз (ДЕС), и по-специално членове 21, 34 и 36 от него,
–	като взе предвид Договора за функционирането на Европейския съюз (ДФЕС), и по-специално членове 208, 214 и 220 от него,
–	като взе предвид 80-ата сесия на Общото събрание на ООН,
–	като взе предвид Резолюция 79/318 на Общото събрание на ООН от 18 юли 2025 г. относно инициативата UN80,
–	като взе предвид Резолюция ES-11/7 на Общото събрание на ООН от 24 февруари 2025 г. за постигането на всеобхватен, справедлив и траен мир в Украйна,
–	като взе предвид Резолюция 79/174 на Общото събрание на ООН от 17 декември 2024 г. относно свободата на вероизповеданието и убежденията,
–	като взе предвид Резолюция 79/1 на Общото събрание на ООН от 22 септември 2024 г. относно Пакта за бъдещето,
–	като взе предвид Резолюция 65/276 от 10 май 2011 г. на Общото събрание на ООН относно участието на Европейския съюз в работата на Организацията на обединените нации,
–	като взе предвид доклада на генералния секретар на ООН от 18 септември 2025 г., озаглавен „Промяна на парадигмите: обединени за постигането на резултати“,
–	като взе предвид доклада на генералния секретар на ООН от 4 септември 2025 г. относно преразгледаните прогнози във връзка с предложения бюджет на програмата за 2026 г. и сметката за подпомагане на мироопазващите операции за периода 2025/26 г., 
–	като взе предвид доклада на генералния секретар на ООН от 31 юли 2025 г., озаглавен „Доклад за прегледа на правомощията за изпълнение“,
–	като взе предвид своята препоръка към Съвета от 9 юни 2021 г. относно 75-ата и 76-ата сесия на Общото събрание на ООН[footnoteRef:1], [1:  OВ C 67, 8.2.2022 г., стр. 150.
] 

–	като взе предвид заключенията на Съвета от 20 октомври 2025 г. относно усъвършенстване на стратегическото партньорство между ЕС и ООН в областта на мира и сигурността: съвместни приоритети за периода 2025 – 2028 г.,
–	като взе предвид заключенията на Съвета от 23 юни 2025 г. относно приоритетите на ЕС в ООН по време на 80-ата сесия на Общото събрание на ООН, септември 2025 г. – септември 2026 г., 
–	като взе предвид заключенията на Съвета от 27 януари 2025 г. относно приоритетите на ЕС във форумите на ООН по правата на човека през 2025 г.,
–	като взе предвид заключенията на Европейския съвет от 20 март 2025 г.,
–	като взе предвид член 121 от своя Правилник за дейността,
–	като взе предвид доклада на комисията по външни работи (A10‑0000/2025),
А.	като има предвид, че в настоящия геополитически климат е от решаващо значение да се поддържа и укрепва основаният на правила международен ред и да се осигури ефективното функциониране на междуправителствените организации;
Б.	като има предвид, че многостранната система е изправена пред нарастващи заплахи, като например нападенията на Русия срещу световната архитектура за мир и сигурност, включително Съвета за сигурност на ООН (СС на ООН), нарастващото влияние на Китай и преосмислянето на участието на САЩ в международни организации, както и съкращенията на финансирането, засягащи критични области като хуманитарната помощ, образованието, здравеопазването и изграждането на мира;
1.	препоръчва на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност:
Защита и укрепване на многостранното сътрудничество
a)	да продължат да подкрепят ефективното многостранно сътрудничество, в основата на което стои ООН, да насърчават и защитават международното право и да отстояват правилата и принципите на Устава на ООН, включително суверенитета, териториалната цялост, политическата независимост, самоопределението и защитата на правата на човека и основните свободи;
б)	да бранят все така непоколебимо зачитането, защитата и упражняването на универсалните права на човека, демокрацията, човешкото достойнство, равенството и принципите на правовата държава в съответствие със заключенията на Съвета от 2025 г. относно приоритетите на ЕС във форумите на ООН по правата на човека;
в)	да потвърдят отново съществената роля на многостранните организации като незаменими платформи за разрешаване на конфликти и глобално управление;
Реформа на системата на ООН
[bookmark: _Hlk215756362]г)	да подкрепят амбициозните реформи на системата на ООН и да утвърждават програмата за реформи UN80, като по този начин ще гарантират една по-ефективна, способна, прозрачна, финансово устойчива и гъвкава ООН, която е в състояние да се справи с настоящите и нововъзникващите глобални предизвикателства;
д)	да се застъпят за всеобхватна реформа на Съвета за сигурност на ООН, която ще го направи по-ефективен, приобщаващ, прозрачен, демократичен и отговорен, като гарантира, че той отразява по-добре днешните глобални реалности, и създаде условия за строго ограничаване на използването на вето, когато с него се блокират основни действия на ООН, с цел пълното му отменяне в бъдеще; 
[bookmark: _Hlk215756386]e)	да насърчават държавите членки да координират действията си в рамките на органите и агенциите на ООН и да работят за реформиране на системата на специалните докладчици на ООН; да приемат процедурите за ефективно преодоляване на всички потенциални пристрастия и неефективност, които биха могли да застрашат мандата на агенциите на ООН, като осигурят адекватна проверка и надзор на персонала, както и неговото отстраняване, ако е целесъобразно;
ж)	да продължат да укрепват сътрудничеството с партньори като Съединените щати с цел изграждане на консенсус и постигане на напредък по утвърждаването на ефективен многостранен ред;
з)	да припомнят отговорността на Съвета за сигурност на ООН да поддържа международния мир и сигурност и да гарантира търсенето на отговорност за нарушенията на международното право, както и да проучат начини за укрепване на ролята на Общото събрание на ООН в тази област чрез използване на система от типа на ЕС за гласуване с квалифицирано мнозинство, при която резолюциите на Общото събрание на ООН, гласувани с мнозинство от две трети от членовете, представляващи две трети от населението, се считат за обвързващи;
[bookmark: _Hlk215761387]Мир и сигурност
[bookmark: _Hlk215655429]и)	да потвърдят отново, че осъждат незаконната агресивна война на Русия срещу Украйна и нападенията ѝ срещу световната архитектура за мир и сигурност, включително инструментите на Съвета за сигурност на ООН; да се застъпват за пълно прекратяване на огъня с цел облекчаване на страданията на цивилното население и за всеобхватен, справедлив и траен мир за Украйна, включително солидни гаранции за сигурност въз основа на Устава на ООН и международното право, като същевременно се гарантира търсене на пълна отговорност за военните престъпления; да подкрепят ООН в определянето на правни механизми за мобилизиране на замразени руски активи за възстановяването на Украйна, без да се налага финансова тежест на държавите – членки на ЕС; 
й)	да изразят загриженост във връзка с риска от задълбочаване на конфронтацията в Близкия изток и дестабилизиращата роля на Иран и неговите подставени фигури в региона; да увеличат дипломатическите усилия в рамките на многостранни форуми и да се стремят към по-тясно сътрудничество с партньорите на ЕС в региона в подкрепа на намаляването на напрежението, възстановяването и съдържателния диалог; настоятелно да призоват всички участници да спазват задълженията си съгласно международното право с цел постигане на справедлив, всеобхватен и траен мир, основан на решението за две държави;
к)	да участват в дипломатическите усилия за предотвратяване на по-нататъшната ескалация в Тайванския проток и Южнокитайско море и да се противопоставят на всякаква едностранна промяна в статуквото; да работят с единомислещи партньори за укрепване на стабилността в региона; да подчертаят, че Резолюция 2758 на ООН не определя суверенитета на Китайската народна република над Тайван, и да засилят подкрепата за пълноценното участие на Тайван в международни организации;
л)	да продължат да работят с ООН за справяне с глобалните предизвикателства пред сигурността чрез предотвратяване на конфликти, посредничество, изграждане на мира и управление на кризи в съответствие със стратегическото партньорство между ЕС и ООН в областта на мира и сигурността; да признаят съществената роля на мироопазващите операции на ООН и да използват прегледа на бъдещето на тези операции, за да осигурят адаптирането им към днешната обстановка във връзка със сигурността;
м)	да признаят сериозните рискове, произтичащи от новата надпревара във въоръжаването и отслабването на глобалните усилия за разоръжаване, дължащи се до голяма степен на натрупването на ядрен арсенал в Русия, Китай и Северна Корея; да продължат да защитават и укрепват многостранните рамки, уреждащи неразпространението и контрола върху оръжията, както и тези, уреждащи износа на оръжия и изделия и технологии с двойна употреба; да насърчават и укрепват многостранните инструменти срещу производството, натрупването и използването на химически и биологични оръжия;
Устойчиво развитие и права на човека
[bookmark: _Hlk218760648]н)	да продължат да интегрират в устойчивото развитие подход, основан на правата на човека; да подчертаят водещата роля на ЕС като най-големия доставчик в света на официална помощ за развитие; да използват стратегията Global Gateway като устойчива, прозрачна, демократична и основана на ценности алтернатива на конкурентните инфраструктурни инициативи, която допринася за постигането на целите за устойчиво развитие чрез насърчаване на взаимния растеж, икономическата дейност и създаването на работни места в държавите партньори, като същевременно укрепва стратегическата автономност и геополитическата позиция на ЕС и доверието към него на световната сцена;
[bookmark: _Hlk218760711]о)	да потвърдят недвусмислено, че всички права на човека, залегнали в конвенциите на ООН, трябва да бъдат изцяло зачитани; да призоват ООН да осъди глобалните тенденции, подкопаващи тези права, включително нарастващата маргинализация на правата на човека и свиващото се пространство за гражданското общество; 
п)	да отдадат приоритет на борбата с дезинформацията, разпространявана чрез алгоритмично усилване от страна на големите онлайн платформи, нарастващото използване на големи езикови модели без подходящи предпазни мерки, използването им от злонамерени чуждестранни участници и неизпълнението от страна на големите технологични дружества на задълженията им съгласно действащото законодателство в тази област, което подкопава демокрацията и изборните процеси;
р)	да насърчават по-категорично свободата на вероизповеданието и убежденията и да призоват за по-строги мерки за защита на религиозните и други малцинства, включително християнските общности;
[bookmark: _Hlk218761193]с)	да подчертаят ангажимента на ЕС за постигане на напредък в световното здравеопазване заедно с партньорите;
°
°	°
2.	възлага на своя председател да предаде настоящата препоръка на Съвета, на Комисията и на заместник-председателя на Комисията/върховен представител на Съюза по въпросите на външните работи и политиката на сигурност.


[bookmark: _Toc220322155]ИЗЛОЖЕНИЕ НА МОТИВИТЕ
Предвид растящата глобална нестабилност е от решаващо значение да се поддържа и укрепва основаният на правила международен ред и да се осигури ефективното функциониране на междуправителствените организации. В доклада се подчертава необходимостта от подкрепа за ефективния, основан на правила многостранен ред, в основата на който стои ООН, насърчаване и защита на международното право и отстояване на правилата и принципите на Устава на ООН, като същевременно се работи за една по-ефективна, способна, прозрачна, финансово устойчива и гъвкава ООН, която е в състояние да отговори на настоящите и нововъзникващите глобални предизвикателства. 

В доклада се припомня ангажиментът на ЕС по отношение на правата на човека, устойчивото развитие и многостранното сътрудничество, като се подчертава водещата роля на ЕС в помощта за развитие, подкрепата му за постигане на целите за устойчиво развитие и необходимостта от борба с дезинформацията, защита на основните свободи и отстояване на свободата на вероизповеданието и убежденията. В доклада се подчертава също колко е важно да се модернизират мандатите и практиките на ООН, за да се гарантира ефективност, безпристрастност и надеждност в цялата система.

Той препоръчва използването на многостранното сътрудничество като по-добър механизъм за справяне с настоящите предизвикателства, например поддържането на международния мир и сигурност, борбата с разпространението на оръжия за масово унищожение, насърчаването на устойчивото развитие и утвърждаването на правата на човека в световен мащаб.



[bookmark: _Toc215475374][bookmark: FootprintPageRR][bookmark: _Toc220322156]ПРИЛОЖЕНИЕ: ДЕКЛАРАЦИЯ ЗА ИЗТОЧНИЦИТЕ НА ИНФОРМАЦИЯ

<FootprintIntro>В съответствие с член 8 от приложение I към Правилника за дейността докладчикът декларира, че в доклада е включена информация по свързани с предмета на досието въпроси, която в хода на изготвяне на проекта на доклад e била предоставена от следните представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:2], или от следните представители на публични органи на трети държави, включително техните дипломатически мисии и посолства:</FootprintIntro> [2:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

	1. Представители на интереси, попадащи в обхвата на Междуинституционалното споразумение за задължителен регистър за прозрачност

	 

	2. Представители на публични органи на трети държави, включително техните дипломатически мисии и посолства

	 


Списъкът по-горе е изготвен в рамките на изключителната отговорност на докладчика.
Когато физически лица са идентифицирани в списъка по име, по функция или и по двете, докладчикът декларира, че на съответните физически лица е представено Съобщение за защита на данните № 484 на Европейския парламент (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

